Tom Egeland

**Tom Egeland** (født 1959) er en norsk forfatter og journalist.

## Oppvekst
Tom Egeland ble født den 8. juli 1959 i Oslo. Han vokste opp på Kalbakken i Groruddalen, der foreldrene drev forretninger. Han tok videregående på Oslo katedralskole, avbrutt av et år som utvekslingselev i USA i årene 1977–1978. Han er oldebarn av Jon Flatabø fra Kvam i Hardanger, en av pionerene innen norsk populærlitteratur.

## Karriere
Egeland har arbeidet som frilansjournalist i *Akers Avis Groruddalen* (1977–1980), journalist i *[[Vi Menn]]* (1979–1983) og *[[Aftenposten]]*, som vaktsjef i *Aftenposten Aften* og nattredaktør i *Aftenposten*s morgenutgave (1983–1992), og som redaksjonssjef (1992–2000) og nyhetssjef (2000–2006) i TV 2-nyhetenes Oslo-redaksjon. Fra 2006 har han arbeidet som fulltidsforfatter. Egeland var bokanmelder i *[[VG]]* fra 2011 til 2018.

I 2023 var Egeland deltaker i TV 2-serien *Forræder*.

## Tillitsverv
* Fra 2010 til 2018 var Egeland styremedlem i Den norske Forfatterforening.
* Fra 2015 til 2019 var han president i Rivertonklubben.
* Fra 2018 har han ledet juryen for Riksmålsforbundets pressepris Gullpennen.
* I 2020 var han festivalforfatter på Krimfestivalen i Oslo.

## Forfatterskap
Egeland debuterte i 1988 med grøsseren *Stien mot fortiden* om et moderne par som blir fanget i norsk vikingtid (gjenutgitt i 2006 under tittelen *Ragnarok*). 

Publikumsgjennombruddet kom med boken *[[Sirkelens ende]]*, om funnet av et gullskrin som inneholder et 2000 år gammelt manuskript som vil endre vår forståelse av Jesus og kristendommen. Hovedpersonen er en albinoarkeolog ved navn Bjørn Beltø. 

Flere år etter romanens utgivelse i 2001 ble det påpekt av anmeldere og lesere at den har store tematiske likhetstrekk med den internasjonale bestselgeren Da Vinci-koden, som utkom to år senere, i 2003. Selv har Egeland, i intervjuer både i norske og internasjonale medier, kategorisk avvist antydningene om at Dan Brown kan ha plagiert ham. 

Egeland utga høsten 2007 en oppfølger til *Sirkelens ende*; *[[Paktens voktere]]*. Også her møter vi arkeologen Bjørn Beltø som hovedperson. Boken tar for seg opprullingen av et historisk mysterium som involverer egyptiske faraoer, gammeltestamentlig teologi og Mosebøkenes tilblivelse og norrøn vikingtid. 

*[[Ulvenatten]]* 2005 er også blitt spillefilm og tv-serie, produsert av Nordisk Film. Filmpremieren var 29. februar 2008. Regissør er svenske Kjell Sundvall. En lengre versjon av filmen er sendt som tv-serien på TV 2. Filmen og tv-serien er også solgt til utlandet. 

I mai 2009 utga Egeland en oppfølger til *Sirkelens ende* og *Paktens voktere* med tittelen *[[Lucifers evangelium]]*. Boken fikk svært gode kritikker og er solgt i over  eksemplarer. Den ble i mars 2010 tildelt Rivertonprisen 2009.

I 2010 kom den skjønnlitterære romanen *[[Fedrenes løgner]]*, Egelands første roman utenfor krimsjangeren. 

I 2013 debuterte Egeland som ungdomsbokforfatter med romanen *[[Katakombens hemmelighet]]*. Boken ble samme år tildelt ARKs barnebokpris etter en avstemning blant  skoleelever. 

I 2015 utga han to nye ungdomsbøker: romanen *Mumiens mysterium* og *Den store spøkelsesboka.*

Deretter fulgte thrillerne *Djevelmasken* (2016), *Lasaruseffekten* (2017), *Codex* (2018) og *Falken* (2019). De to sistnevnte ble utgitt av Egelands nye forlag Capitana (nå Bonnier Norsk forlag). Senere har han utgitt romanene *Kongen*, *Sølvmyntene*, *Metusalem-prosjektet* og *666*. De tre siste i serien om Bjørn Beltø. 

Han er medlem i Den norske Forfatterforening, Forfatterforbundet, Norske barne- og ungdomsbokforfattere, Norsk Forfattersentrum og Rivertonklubben. 

Tom Egeland er oldebarnet til folkedikteren Jon Flatabø. I et intervju med *Aftenposten* fortalte Egeland at hovedpersonen Bjørn Beltø i *Sirkelens ende* og *Paktens voktere* er oppkalt etter to av Flatabøs pseudonymer: Bjørn Botnen og Sven Beltø. 

Egelands bøker er oversatt til 25 språk.

## Priser
* Rivertonprisen 2009 for *[[Lucifers evangelium]]*.
* Prix Europa 2009 tildelt NRK Radioteatrets dramatisering av *[[Trollspeilet]]*.
* ARKs barnebokpris 2013 for *[[Katakombens hemmelighet]]*.
* Mads Wiel Nygaards legat 2013 for sitt samlede forfatterskap.
* Sagaprisen 2015 for sine historiske romaner for voksne og unge.
* Riksmålsforbundets litteraturpris (Riksmålsprisen) 2016 for *Djevelmasken*.

## Bibliografi
; Romaner, krim
* 1988: *Stien mot fortiden* (parapsykologisk grøsserroman) – ny tittel 2006: *Ragnarok*
* 1993: *Skyggelandet* (parapsykologisk grøsserroman)
* 2010: *[[Fedrenes løgner]]* (roman)

; Krimbøker med TV-journalist Kristin Bye
* 1997: *[[Trollspeilet]]*
* 2004: *Åndebrettet*
* 2005: *[[Ulvenatten]]*
* 2019: *Falken*
* 2020: *Kongen*

; Spenningsromaner med Bjørn Beltø som hovedperson
* 2001: *[[Sirkelens ende]]*
* 2007: *[[Paktens voktere]]*
* 2009: *[[Lucifers evangelium]]*
* 2012: *Nostradamus Testamente*
* 2014: *Den 13. disippel*
* 2016: *Djevelmasken*
* 2017: *Lasaruseffekten*
* 2018: *Codex*
* 2021: *Sølvmyntene*
* 2022: *Metusalem-prosjektet*
* 2023: *666*

; Barne- og ungdomsbøker
* 2007: *Piken i speilet* (barnebok)
* 2013: *Katakombens hemmelighet* (spenningsroman for ungdom)
* 2014: *[[Skatten fra Miklagard]]* (spenningsroman for ungdom)
* 2015: *Mumiens mysterium*

; Andre bøker
* 2015: *Den store spøkelsesboka*
* 2017: *Quiz og grøss* – medforfatter: Kurt Aust

## Referanser


## Eksterne lenker
* 
* 
* 
*  Tom Egeland i Forfatterkatalogen hos Norsk Forfattersentrum
*  Tom Egeland hos Aschehoug
*